RIIS SKOV: Så ligger det fast. Den Permanente Badeanstalt lukker fra midt i april og frem til november. Tusinder og atter tusinder af badegæster skal derfor finde nye "vandhuller", hvis sommeren bliver lige så fantastisk som sidste år.

Arbejdet til 20 millioner kroner med at genoprette den nedslidte badeanstalt har været i udbud, og en entreprenør er klar til at kaste sig over arbejdet. Kontrakten er - næsten - lukket.

- Økonomien ser fornuftig ud. Der er enkelte detaljer, som skal forhandles på plads. Men kontrakten bliver 99 procent sikkert underskrevet en af de nærmeste dage. Entreprenøren vil rigtig gerne i gang med arbejdet omkring 15. april, og så lukker Den Permanente for offentligheden frem til november, siger teknisk koordinator i kommunens Sport og fritid, Michael Dahl.

Om sommeren er Den Permanente åben for alle og er et populært sommerspot for tusindevis af århusianere. Om vinteren holder vinterbademiljøet med Vikingeklubben Jomsborgs 9.500 medlemmer til i Den Permanente, og badeanstalten er dermed lukket land for dem, der ikke er vikingemedlem, i hele 2019.